Firma seadis fookuse äriklientidele. Klientidega tegeledes püüdsid partnerid neist hästi palju teada saada, et mõista nende vajadusi. Sisekujundus võiks tekitada firma töökeskkonnast  positiivset laengu, nii et inimene tahaks sinna teinekordki tagasi tulla. "Klienditeenindusfirmade puhul on see eriti oluline," räägib Jan. Sisekujundus ainult ilu pärast ei ole asi, mis kliendi äri edendaks, disaini sees pead leidma firma suunatuse ja kujundikeele, ehk millist sõnumit ta tahab anda. Keni sõnul on iga asja tootmisel mõtet siis, kui see on parem kui kellelgi teisel, olgu siis soodsam, erilisem vms.    Koostöös tellijaga teevad nad tõsise eeltöö, muuhulgas ka konkurentide turuanalüüsi,  ja püüavad leida tellija jaoks fookuse. "95 protsenti meie tööst ei ole nn padjasättimine, vaid pigem eeltöö, kuidas ruum töötab, millised peaksid olema käiguteed, valgustid, kuidas ruum oleks ergonoomiline, töötav, funktsionaalne. Niisama ilu pärast ei ole mõtet disaini teha. Kliendi äril peab pärast meie juurest lahkumist paremini minema," räägivad partnerid.    Sisearhitektide töö on leidnud tunnustamist juba mitmel korral. Hulgifirma Jungent büroohoone sisekujunduse eest saadi  Kultuurkapitali preemia, Eesti Sisearhitektide Liit andis parima ühiskondliku ruumi kujunduse preemia Starmani büroo sisekujunduse eest, EXPO 2010 võistlusel saavutati II koht. "Kõige parem tunne on, kui klient saab meie kujunduse tõttu ka konkurentidelt kiita ja ta müüginumbrid suurenevad," tõdevad partnerid.